CELEX: 52017JC0024
Language: ro
Date: 2017-07-10
Title: Propunere comună de DECIZIE A CONSILIULUI privind poziția Uniunii în cadrul Consiliului de cooperare instituit prin Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Armenia, pe de altă parte

COMISIA EUROPEANĂ
            Bruxelles, 10.7.2017
            JOIN(2017) 24 final
            2017/0157(NLE)
            Propunere comună de
            DECIZIE A CONSILIULUI
            privind poziția Uniunii în cadrul Consiliului de cooperare instituit prin Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Armenia, pe de altă parte
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               În prezent, relațiile dintre UE și Armenia se bazează pe Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Armenia, pe de altă parte („Acordul de parteneriat și cooperare”), care a intrat în vigoare la data de 1 iulie 1999, și pe cadrul stabilit de politica europeană de vecinătate (PEV), revizuită în 2015
                  1
                („revizuirea PEV”). Principiile directoare care stau la baza relațiilor bilaterale în acest context sunt o mai mare diferențiere între țările partenere și o implicare mai puternică a acestor țări.
            
            
               Părțile au convenit asupra priorităților parteneriatului, astfel cum sunt prevăzute în revizuirea PEV. Aceste priorități sunt grupate în funcție de cele convenite la reuniunea la nivel înalt a Parteneriatului estic de la Riga, în mai 2015. Prezentul document indică aspectele asupra cărora va trebui să se pună accentul în cadrul lucrărilor comune din perioada 2017-2020. Acesta va ghida cooperarea financiară în viitor, fără a afecta însă cooperarea din alte domenii.
            
            
               •Coerența cu dispozițiile existente în domeniul de politică
            
            
               
                  Prioritățile parteneriatului, și anume stabilizarea politică și economică a țărilor aflate în vecinătatea Uniunii și stabilizarea securității acestora, urmărirea intereselor UE și promovarea valorilor universale, concordă cu prioritățile de politică ale UE în domeniu.
               
            
            
               •Coerența cu alte politici ale Uniunii
            
            
               
                  Propunerile de priorități ale parteneriatului reflectă angajamentul de lungă durată al UE față de partenerul său estic și, în același timp, sunt aliniate pe deplin la Strategia globală pentru politica externă și de securitate a Uniunii Europene. Strategia face apel la realizarea de investiții în reziliența statelor și a societăților din est, precum și la intensificarea relațiilor cu acestea. Prin această abordare integrată a rezilienței se are în vedere soluționarea cazurilor celor mai grave de fragilitate guvernamentală, economică, societală și în materie de climă/energie.
               
               
                  De asemenea, documentul ia în considerare:
               
            
            
               ·necesitatea de a consolida democrația și statul de drept;
            
            
               ·promovarea drepturilor omului, a libertăților fundamentale și a bunei guvernanțe;
            
            
               ·accentul sporit pe cooperarea internațională în vederea combaterii terorismului, pe prevenirea conflictelor și pe stabilitatea regională, precum și
            
            
               ·posibilitățile de a genera o creștere economică durabilă și de a crea locuri de muncă durabile pe care le poate oferi intensificarea comerțului într-o economie de piață pe deplin funcțională care este membră a Uniunii Economice Eurasiatice, dar care s-a angajat să își alinieze treptat multe dintre politicile sale sectoriale la cele ale UE.
            
            
               2.ASPECTE JURIDICE
            
            
               
                  Prezenta propunere de Decizie a Consiliului privind poziția Uniunii în cadrul Consiliului de cooperare instituit prin Acordul de parteneriat și cooperare în ceea ce privește adoptarea priorităților parteneriatului se bazează pe articolul 218 alineatul (9) din Tratatul privind funcționarea Uniunii Europene (TFUE). Adoptarea priorităților parteneriatului se bazează pe aceleași temeiuri juridice materiale ca cele utilizate la încheierea Acordului de parteneriat și cooperare.
               
               
                  Se prevede că adoptarea priorităților parteneriatului va avea loc printr-o decizie a Consiliului de cooperare UE-Armenia, după adoptarea de către Consiliul Uniunii Europene, în temeiul articolului 218 alineatul (9) din TFUE, a poziției Uniunii Europene în cadrul Consiliului de cooperare. Prioritățile parteneriatului adoptate vor sta la baza programării din cadrul Instrumentului european de vecinătate.
               
            
            
               Concluziile Consiliului privind revizuirea politicii europene de vecinătate din 14 decembrie 2015 au salutat propunerile prezentate în Comunicarea comună privind revizuirea politicii europene de vecinătate
                  2
               . Scopul urmărit de propunerile respective este „de a dezvolta în continuare relațiile cu partenerii care doresc să aibă relații mai strânse cu UE, pe baza unor valori comune”. Comunicarea comună subliniază rolul priorităților parteneriatului, care „vor sta la baza stabilirii domeniilor care vor beneficia în mod prioritar de asistență”, prevăzute în Regulamentul privind Instrumentul european de vecinătate (IEV).
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
         
         
            
               •Evaluări ex post/verificări ale adecvării legislației existente
            
            
               
                  Nu se aplică.
               
            
            
               •Consultări cu părțile interesate
            
            
               
                  Aceste texte au fost elaborate în urma unei consultări strânse cu serviciile competente ale Comisiei și cu reprezentanții statelor membre în cadrul grupului de lucru pentru Europa de Est și Asia Centrală al Consiliului Uniunii Europene. Ele țin seama, de asemenea, de discuțiile purtate de reprezentanții UE cu omologii lor din Armenia.
               
               
                  Părțile interesate din cadrul societății civile au fost consultate la Erevan în martie 2017. Aceste consultări s-au desfășurat pe baza orientărilor elaborate în cadrul politicii europene de vecinătate revizuite.
               
               
                  Principalele contribuții primite au fost toate luate în considerare în textul anexat. Ele s-au referit la:
               
            
            
               ·consolidarea independenței sistemului judiciar și a dreptului la un proces echitabil;
            
            
               ·crearea unui mediu favorabil societății civile;
            
            
               ·protecția libertăților fundamentale;
            
            
               ·egalitatea de gen; 
            
            
               ·consolidarea sistemului de învățământ la toate nivelurile, precum și 
            
            
               ·combaterea corupției.
            
            
               •Obținerea și utilizarea expertizei
            
            
               
                  Competențele de specialitate tematice pertinente au fost disponibile atât în cadrul serviciilor centrale ale Comisiei Europene, la Bruxelles, cât și în cadrul delegației UE în Armenia, la Erevan.
               
            
            
               •Evaluarea impactului
            
            
               
                  Nu se aplică.
               
            
            
               •Adecvarea reglementărilor și simplificarea
            
            
               
                  Nu se aplică.
               
            
            
               •Drepturile fundamentale
            
            
               
                  Nu există nicio consecință asupra drepturilor fundamentale în statele membre ale UE.
               
            
         
         
            
               
                  În ceea ce privește drepturile fundamentale în Armenia, se preconizează că vor exista consecințe pozitive. Această evaluare se bazează pe faptul că, în prioritățile parteneriatului, Armenia și-a asumat următoarele angajamente:
               
            
            
               ·să promoveze libertățile fundamentale;
            
            
               ·să aplice reforma electorală bazată pe recomandările Biroului pentru Instituții Democratice și Drepturile Omului al Organizației pentru Securitate și Cooperare în Europa (OSCE); 
            
            
               ·să promoveze independența sistemului judiciar;
            
            
               ·să promoveze buna guvernanță reformându-și administrația publică, precum și
            
            
               ·să impună obligații sporite de asumare a răspunderii operatorilor din sectorul securității.
            
            
               În ceea ce privește drepturile omului, UE și Armenia întrețin un dialog regulat privind mai multe subiecte, printre care: 
            
            
               ·libertatea de exprimare; 
            
            
               ·libertatea mass-mediei; 
            
            
               ·libertatea de asociere: 
            
            
               ·tortura, relele tratamente și condițiile de detenție; 
            
            
               ·discriminarea și violența pe criterii de gen; 
            
            
               ·drepturile femeilor și drepturile copilului; 
            
            
               ·protecția persoanelor care aparțin minorităților naționale, precum și 
            
            
               ·libertatea de religie.
            
            
               4.IMPLICAȚII BUGETARE
            
            
               
                  Nu există implicații bugetare suplimentare în afara celor prevăzute în precedentele angajamente internaționale ale UE. Implicațiile bugetare suplimentare vor fi definite în propuneri separate, cum ar fi viitorul cadru unic de sprijin al Instrumentului european de vecinătate pentru perioada 2017-2020.
               
            
            
               5.ALTE ELEMENTE
            
            
               •Planuri de punere în aplicare și modalități de monitorizare, evaluare și raportare
            
            
               
                  Punerea în aplicare a priorităților parteneriatului UE-Armenia va face obiectul unei monitorizări periodice, cel puțin o dată pe an. Monitorizarea va fi efectuată prin intermediul mecanismelor de revizuire și al reuniunilor din cadrul cooperării bilaterale dintre UE și Armenia prevăzute de Acordul de parteneriat și cooperare.
               
            
         
         
            
               6.REFERINȚE
            
            
               (a)Acordul de parteneriat și cooperare între Comunitățile Europene și statele membre ale acestora, pe de o parte, și Republica Armenia, pe de altă parte, semnat la 22 aprilie 1996 (JO L 239, 9.9.1999).
            
            
               (b)Comunicare comună către Parlamentul European, Consiliu, Comitetul Economic și Social European și Comitetul Regiunilor - Revizuirea politicii europene de vecinătate, JOIN/2015/050 final.
            
            
               (c)Concluziile Consiliului privind revizuirea politicii europene de vecinătate din 14 decembrie 2015.
            
            
               (d)Regulamentul (UE) nr. 232/2014 al Parlamentului European și al Consiliului din 11 martie 2014 de instituire a unui instrument european de vecinătate (JO L 77, 15.3.2014, p. 27).
            
            
               (e)Protocol la Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Armenia, pe de altă parte, referitor la un acord-cadru între Uniunea Europeană și Republica Armenia privind principiile generale de participare a Republicii Armenia la programele Uniunii, semnat la 17 decembrie 2012 (JO L 174, 13.6.2014).
            
            
               (f)Acordul dintre Uniunea Europeană și Republica Armenia privind readmisia persoanelor aflate în situație de ședere ilegală, semnat la 19 aprilie 2013 (JO L 87, 27.3.2013).
            
            
               (g)Acordul dintre Uniunea Europeană și Republica Armenia privind facilitarea eliberării vizelor, semnat la 17 decembrie 2012 (JO L 289, 31.10.2013).
            
            
               (h)Declarația comună privind un parteneriat pentru mobilitate între Uniunea Europeană și Armenia, Luxemburg, 28 octombrie 2011.
            
            
               2017/0157 (NLE)
            
            
               Propunere comună de
            
            
               DECIZIE A CONSILIULUI
            
            
               privind poziția Uniunii în cadrul Consiliului de cooperare instituit prin Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Armenia, pe de altă parte
            
            
               CONSILIUL UNIUNII EUROPENE,
            
            
               având în vedere Tratatul privind Uniunea Europeană, în special articolul 37,
            
            
               având în vedere Tratatul privind funcționarea Uniunii Europene, în special articolele 207 și 209, coroborate cu articolul 218 alineatul (9),
            
            
               având în vedere Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Armenia, pe de altă parte („Acordul de parteneriat și cooperare”), în special articolul 78,
            
            
               având în vedere propunerea comună a Comisiei Europene și a Înaltului Reprezentant al Uniunii pentru afaceri externe și politica de securitate,
            
            
               întrucât:
            
            
               (1)Acordul de parteneriat și cooperare a fost semnat la 22 aprilie 1996.
            
         
         
            
               (2)Părțile au convenit să negocieze prioritățile parteneriatului, pentru a oferi orientări și a indica aspectele asupra cărora va trebui să se pună accentul în cadrul lucrărilor comune, pentru fiecare sector în parte.
            
            
               (3)Părțile au convenit asupra priorităților parteneriatului, care vor trebuie să fie adoptate de Consiliul de cooperare instituit prin Acordul de parteneriat și cooperare.
            
            
               (4)Poziția care va fi susținută de Uniune în cadrul Consiliului de cooperare cu privire la adoptarea priorităților parteneriatului UE-Armenia trebuie să fie adoptată de Consiliu,
            
            
            
               ADOPTĂ PREZENTA DECIZIE:
            
            
               Articolul 1
            
            
               Poziția Uniunii în cadrul Consiliului de cooperare instituit prin Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Armenia, pe de altă parte, cu privire la adoptarea priorităților parteneriatului UE-Armenia se bazează pe proiectul de recomandare a Consiliului de cooperare anexat la prezenta decizie.
            
            
               Articolul 2
            
            
               Prezenta decizie intră în vigoare la data adoptării.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  Concluziile Consiliului privind revizuirea politicii europene de vecinătate din 14 decembrie 2015.
               
               
                  
                     (2)
                  JOIN(2015) 50; 18.11.2015.
               
            
      
    ---documentbreak--- 
      
         
               COMISIA EUROPEANĂ
            Bruxelles, 10.7.2017
            JOIN(2017) 24 final
            ANEXĂ
            la
            Propunerea comună deDECIZIE A CONSILIULUI
            privind poziția Uniunii în cadrul Consiliului de cooperare instituit prin Acordul de parteneriat și cooperare dintre Comunitățile Europene și statele membre ale acestora, pe de o parte, și Republica Armenia, pe de altă parte
            
               
         
         
            
               RECOMANDAREA nr. XX/2017 A CONSILIULUI DE COOPERARE UE-ARMENIA din [ZIUA LUNA 2017]
            
            
            
               privind prioritățile parteneriatului UE-Armenia
            
            
            
               CONSILIUL DE COOPERARE UE-ARMENIA,
            
            
            
               având în vedere Acordul de parteneriat și cooperare între Comunitățile Europene și statele membre ale acestora, pe de o parte, și Republica Armenia, pe de altă parte, în special articolul 78,
            
            
            
               întrucât:
            
            
               (1)
                     Acordul de parteneriat și cooperare între Comunitățile Europene și statele membre ale acestora, pe de o parte, și Republica Armenia, pe de altă parte (denumit în continuare „Acordul de parteneriat și cooperare”) a fost semnat la 22 aprilie 1996 și a intrat în vigoare la 1 iulie 1999.
            
            
                (2)
                     În conformitate cu articolul 95 din Acordul de parteneriat și cooperare, părțile adoptă toate măsurile generale sau specifice necesare îndeplinirii obligațiilor care le revin în temeiul acordului și se asigură de îndeplinirea obiectivelor stabilite în acord.
            
            
               (3)
                     Revizuirea politicii europene de vecinătate a propus o nouă etapă de cooperare cu partenerii, care să permită o mai mare asumare a responsabilității de către ambele părți.
            
            
               (4)
                     UE și Armenia au decis să își consolideze parteneriatul prin aprobarea unui ansamblu de priorități pentru perioada 2017-2020, cu scopul de a sprijini și de a consolida reziliența și stabilitatea Armeniei.
            
            
                (5) 
                     Părțile la Acordul de parteneriat și cooperare au convenit, prin urmare, asupra textului priorităților parteneriatului UE-Armenia, care vor sprijini punerea în aplicare a Acordului de parteneriat și cooperare între UE și Armenia punând în centrul acestei cooperări interesele comune stabilite,
            
            
            
               DECIDE:
            
            
            
               Articolul 1
            
            
         
         
            
               Consiliul de cooperare adoptă prioritățile parteneriatului UE-Armenia prevăzute în anexă.
            
            
            
               Articolul 2
            
            
            
               Prezenta recomandare intră în vigoare la data adoptării.
            
            
            
               Adoptată la Bruxelles, [ziua luna 2017].
            
            
            
               Pentru Consiliul de cooperare
            
            
            
               Președintele
            
            
            
               ***
            
            
               
            
               ANEXĂ
            
            
            
            
               
                                          
                       
            
            
            
         
         
            
            
               Prioritățile parteneriatului
            
            
            
               dintre 
            
            
            
               UNIUNEA EUROPEANĂ 
            
            
            
               ȘI 
            
            
            
               Armenia
            
            
            
            
            
            
            
            
            
               
            
               I. Context
            
            
         
         
            
               Acordul de parteneriat și cooperare între Comunitățile Europene și statele membre ale acestora, pe de o parte, și Republica Armenia, pe de altă parte (denumit în continuare „Acordul de parteneriat și cooperare”) a fost semnat la 22 aprilie 1996 și a intrat în vigoare la 1 iulie 1999. La data de 6 februarie 2017 Uniunea Europeană și Armenia au încheiat negocierile privind un acord de parteneriat cuprinzător și consolidat, al cărui text este în curs de finalizare în vederea semnării. Prioritățile parteneriatului UE­Armenia urmăresc să faciliteze punerea în aplicare a cooperării între parteneri, inclusiv în contextul noului acord. Prioritățile parteneriatului vizează consolidarea relațiilor dintre UE și Armenia și promovarea valorilor universale și a stabilității, rezilienței, securității și prosperității bazate pe democrație, drepturile omului, statul de drept, o creștere economică durabilă și pe deschidere. Aceste priorități sunt în consonanță cu prioritățile stabilite de Republica Armenia și UE, inclusiv cu cele prevăzute în revizuirea politicii europene de vecinătate
                  1
                (PEV). Prioritățile parteneriatului respectă principiile responsabilității comune și diferențierii și decurg din cele patru priorități
                  2
                convenite de comun acord la reuniunea la nivel înalt a Parteneriatului estic, desfășurată la Riga în 2015, care au fost confirmate de ambele părți în cadrul ultimei reuniuni a miniștrilor afacerilor externe din UE și din țările Parteneriatului estic, în mai 2016, drept cadru de referință pentru lucrările viitoare. În fine, prioritățile parteneriatului, sunt, de asemenea, conforme cu obiectivele de dezvoltare durabilă în perspectiva anului 2030 și cu Acordul de la Paris din 2015, precum și cu angajamentele asumate în cadrul acestora în materie de durabilitate economică, de mediu și socială și de combatere a schimbărilor climatice.
            
            
            
               Uniunea Europeană și Armenia au interese și valori comune, având în vedere mai ales reformele economice și politice inițiate de Armenia, precum și cooperarea regională, inclusiv în cadrul Parteneriatului estic. Noul acord cuprinzător va reînnoi și va defini temeiul juridic al relațiilor bilaterale și va trebui să se profite de această dinamică în vederea consolidării relațiilor dintre UE și Armenia, inclusiv prin ajungerea la un acord cu privire la prioritățile parteneriatului. Acest nou cadru general și domeniile prioritare de cooperare se vor baza pe interesul reciproc față de consolidarea angajamentului nostru ținând seama de celelalte angajamente internaționale asumate de UE și Armenia.
            
            
            
               Prioritățile parteneriatului se bazează pe o cooperare fructuoasă din trecut, inclusiv în contextul punerii în aplicare a planului de acțiune PEV, pe care îl vor înlocui. Aceste priorități ale parteneriatului ar trebui să ghideze ordinea de zi a reuniunilor desfășurate periodic în cadrul dialogului politic și a dialogurilor sectoriale, astfel cum sunt definite în noul acord, care va constitui, de asemenea, cadrul pentru punerea în aplicare și monitorizarea priorităților.
            
            
            
               Viitoarea cooperare și programare financiară UE-Armenia, în special următorul cadru unic de sprijin pentru Armenia pentru perioada 2017-2020, se vor baza pe aceste priorități ale parteneriatului.
            
            
            
               
            
               II. Priorități
            
            
            
               Prioritățile parteneriatului reflectă interesele comune și se concentrează asupra domeniilor în care cooperarea este reciproc avantajoasă. Armenia și UE vor continua să urmărească îndeplinirea obiectivului principal, și anume sprijinirea stabilității regionale pe baza unor valori comune și a angajamentului ferm în favoarea democrației și a drepturilor omului. Societatea civilă este un actor important în contextul Parteneriatului estic, iar  UE și Armenia vor facilita și mai mult participarea sa la punerea în practică a acestor priorități. Cooperarea economică orientată către creșterea durabilă este un domeniu în care interesele reciproce sunt puternice. Vom analiza toate posibilitățile de îmbunătățire a mediului de afaceri existente în acest domeniu. Pentru o creștere economică mai rapidă și mai favorabilă incluziunii, va fi necesar să se consolideze capitalul uman și competențele adecvate ale instituțiilor publice și să se aducă noi îmbunătățiri guvernanței și conexiunilor infrastructurii. Soluționarea acestor probleme va crea condiții propice intensificării cooperării în sectoarele-cheie și creșterii mobilității, în folosul cetățenilor, atât europeni, cât și armeni. Prioritățile sunt strâns legate între ele și se susțin reciproc. Fiecare temă prioritară include mai multe elemente, ca parte a unei abordări multidisciplinare și transversale, necesară pentru atingerea obiectivului urmărit. Această abordare cuprinde participarea activă în comun la forurile de cooperare multilaterală, inclusiv în cadrul Parteneriatului estic.
            
            
            
               1. Consolidarea instituțiilor și a bunei guvernanțe 
            
            
            
               Uniunea Europeană și Armenia sunt decise să coopereze în continuare pentru a atinge obiectivul promovării drepturilor omului, a statului de drept și a libertăților fundamentale. Ele vor acționa împreună pentru a îmbunătăți în mod continuu administrația publică, buna guvernanță și sistemul judiciar din Armenia, intensificând lupta împotriva corupției și consolidând societatea civilă. Egalitatea de gen și aspectele de mediu și sociale vor fi integrate în toate domeniile.
            
            
            
               Se va pune accentul pe aplicarea și asigurarea respectării legislației relevante, inclusiv a noii Constituții. Începând cu alegerile parlamentare din 2 aprilie 2017 se aplică reforma electorală aprobată în septembrie 2016 și bazată, printre altele, pe recomandările Organizației pentru Securitate și Cooperare în Europa și ale Biroului pentru Instituții Democratice și Drepturile Omului din cadrul acesteia. De asemenea, părțile vor depune eforturi pentru a crea un climat și mai favorabil pentru societatea civilă, inclusiv organizațiile partenerilor sociali, precum și pentru participarea acesteia la procesul decizional. Societatea civilă a fost consultată cu ocazia definirii acestor priorități ale parteneriatului și va juca, la rândul său, un rol important contribuind la monitorizarea punerii în aplicare a priorităților respective.
            
            
            
               Părțile își vor intensifica eforturile pentru a reforma administrația publică, inclusiv în ceea ce privește autoritățile locale și asigurarea respectării legii. Se va acorda o importanță deosebită statului de drept, promovării independenței sistemului judiciar, accesului la justiție și dreptului la un proces echitabil. Această reformă va începe prin adoptarea unui cadru strategic pentru reforma administrației publice. Cooperarea noastră urmărește să responsabilizeze și să eficientizeze într-o mai mare măsură administrația publică, prin mijloace precum o gestionare modernă a resurselor umane care să ia în considerare dimensiunea de gen și utilizarea pe scară largă a e­guvernării, inclusiv în sectorul sănătății. Elaborarea și evaluarea politicilor se vor baza pe date concrete și clare furnizate, printre altele, de un serviciu de statistică de înaltă calitate.
            
         
         
            
            
               Combaterea corupției se va afla în centrul reformei administrative și al eforturilor depuse de această țară pentru a consolida statul de drept. Cooperarea se va axa atât pe consolidarea organismelor anticorupție, cât și pe revizuirea legislației, în special în ceea ce privește sistemul de achiziții publice, sistemul declarațiilor de avere, a cărei aplicare corectă trebuie asigurată, și gestionarea funcțiilor publice în domeniile în care sunt în joc cele mai importante interese economice și de alt tip (achiziții publice, vămi, autorizații), cu scopul de a asigura standarde înalte de etică și de a evita conflictele de interese. Părțile pun în aplicare asistența în conformitate cu principiile bunei gestiuni financiare și cooperează pentru apărarea intereselor financiare ale UE și ale Armeniei în conformitate cu dispozițiile pertinente din acordul de parteneriat cuprinzător și consolidat.
            
            
            
               Cooperarea din sectorul securității va urmări să consolideze asumarea răspunderii de către operatorii din acest sector și să răspundă preocupărilor comune legate de combaterea criminalității organizate, drogurilor și terorismului, inclusiv finanțarea terorismului și spălarea de bani, prin mijloace care să respecte dispozițiile în materie de justiție, libertate și securitate din diversele acorduri care reglementează relațiile UE­Armenia. Modernizarea în continuare a gestionării frontierelor va contribui atât la securitatea țării și a regiunii, cât și la dezvoltarea economică prin facilitarea schimburilor legitime. Părțile vor coopera, de asemenea, în vederea recuperării bunurilor provenite din săvârșirea de infracțiuni, prin îmbunătățirea cadrului juridic al Republicii Armenia și înființarea unui birou de recuperare a activelor de sine stătător.
            
            
            
               2. Dezvoltarea economică și oportunitățile de piață
            
            
            
               Obiectivul comun al părților este dezvoltarea economică durabilă și favorabilă incluziunii a Armeniei. O creștere economică susținută necesită politici economice solide, care să asigure stabilitatea macroeconomică și financiară. Aceste politici ar trebui să cuprindă un angajament permanent în favoarea unor politici bugetare sustenabile, în paralel cu menținerea cheltuielilor de capital și de protecție socială și cu întărirea rezervelor menite să amortizeze șocurile externe. Gestionarea finanțelor publice (element important atât pentru guvernare și democrație, cât și pentru dezvoltarea economică) va respecta principiile celor mai bune practici internaționale. Supravegherea bancară va fi consolidată în continuare în conformitate cu normele internaționale și cele mai bune practici, pentru a spori soliditatea și reziliența sectorului financiar. Modernizarea administrațiilor vamală și fiscală și reforma acestora, inclusiv cooperarea internațională și consolidarea luptei împotriva fraudei, vor impulsiona colectarea veniturilor.
            
            
            
               Îmbunătățirea mediului de afaceri este o condiție fundamentală pentru dezvoltarea economică. În această privință, se va pune accentul pe continuarea măsurilor de simplificare a procedurilor administrative și de reducere a costurilor administrative, pe îmbunătățirea accesului la finanțare al întreprinderilor mici și mijlocii (IMM-uri) pe o piață financiară solidă și diversificată, precum și pe consolidarea protecției și asigurării respectării drepturilor de proprietate. Organizații de sprijinire a întreprinderilor și asociații de întreprinderi puternice ar ajuta operatorii economici să profite de noile oportunități și să își facă mai bine auzită vocea în procesul de elaborare a politicilor economice. UE și Armenia vor urmări să consolideze capacitatea întreprinderilor armene de a participa la lanțurile valorice internaționale, angrenând operatori economici atât din UE, cât și din Armenia, ceea ce va încuraja transferul de tehnologie și de cunoștințe. Rolul exercitat în acest sens de organizațiile de sprijinire a întreprinderilor este determinant, iar sprijinul acordat de UE acțiunilor de punere în legătură a întreprinderilor armene cu cele europene poate impulsiona eforturile depuse la nivel național. Participarea Armeniei la lanțurile valorice internaționale poate include investițiile străine directe, fiind totodată intensificată și accelerată de aceste investiții, care pot contribui totodată la dezvoltarea și consolidarea aptitudinilor și competențelor locale; în acest scop, este esențial să se îmbunătățească cadrul de investiții prin sporirea transparenței, fiabilității și eficienței sale. Un mediu investițional favorabil întreprinderilor implică, de asemenea, o concurență reală pe piețele de produse și servicii, asigurată de o autoritate de resort puternică și independentă care să își desfășoare activitatea cu respectarea celor mai înalte standarde de etică și care să aibă acces la un mecanism eficace de asigurare a respectării legislației antitrust, precum și o protecție efectivă a drepturilor de proprietate intelectuală. Includerea ușurinței de a dezvolta o afacere în rândul criteriilor care stau la baza tuturor politicilor va fi esențială pentru stimularea creșterii economice. Vor fi necesare politici moderne în domeniile protecției sociale și ocupării forței de muncă, astfel încât dezvoltarea economică să fie favorabilă incluziunii și să contribuie la creșterea nivelului de bunăstare a tuturor cetățenilor armeni. De asemenea, sunt necesare instituții adecvate care să asigure supravegherea efectivă a condițiilor de muncă, inclusiv în materie de sănătate și securitate la locul de muncă.
            
            
            
               Este important ca Armenia să își pună în aplicare strategia globală de dezvoltare, precum și strategiile sectoriale (strategia pentru IMM-uri și recomandările formulate în cadrul evaluării inițiativei „Small Business Act”, strategia de promovare a exporturilor, cea de dezvoltarea rurală etc.), să participe în mod activ la programele UE pentru IMM-uri (COSME) și pentru cercetare și inovare (Orizont 2020) și să își modernizeze mediul de reglementare și infrastructura din domeniul tehnologiei informației și comunicațiilor (TIC), utilizând pe deplin sprijinul disponibil din partea UE în aceste domenii.
            
            
            
               Pentru a moderniza economia și societatea armeană ar fi important să se promoveze economia digitală, inclusiv prin apropierea mediului digital din Armenia de piața unică digitală a UE.
            
            
            
               Pentru monitorizarea și punerea în aplicare a acestor strategii ar trebui să se prevadă un dialog public-privat și consultarea cu organizațiile relevante ale societății civile, inclusiv cu organizații ale partenerilor sociali.
            
            
            
               Economia verde oferă o traiectorie de creștere importantă pentru dezvoltarea durabilă. Aspectele de mediu, inclusiv schimbările climatice, vor fi integrate în toate politicile pertinente.
            
            
            
               UE și Armenia au stabilit o cooperare eficace în domeniile agriculturii și dezvoltării rurale și regionale pentru a promova constituirea de asociații de agricultori și de lanțuri valorice pe întregul teritoriu al acestei țări. Deși sectorul agricol și agricultura de subzistență oferă oportunități în ceea ce privește securitatea alimentară și ocuparea informală a forței de muncă, este important să se dezvolte în continuare competitivitatea acestui sector, inclusiv prin consolidarea capacităților și asigurarea accesului la finanțare. Pornind de la realizările anterioare și coordonându-și acțiunile cu procesul de reformă a administrației publice la toate nivelurile, părțile vor continua să consolideze coeziunea economică, socială și teritorială în toate regiunile.
            
         
         
            
            
               3. Conectivitate, eficiența energetică, mediul și politici climatice 
            
            
            
               Neavând ieșire la mare, Armenia trebuie să depășească provocările cu care se confruntă în materie de conectivitate. De asemenea, în interiorul țării există zone care au de suferit din cauza izolării geografice și a legăturilor limitate cu centrele de activitate economică, politică și socială. Cooperarea cu UE și cu alte țări membre ale Parteneriatului estic, în special cu Georgia, în domeniile menționate mai sus poate contribui la atenuarea consecințelor situației geografice a acestei țări.
            
            
            
               Potențialul de creștere economică al Armeniei s-ar dezvolta datorită îmbunătățirii oportunităților de afaceri și a legăturilor de transport, de logistică și de-a lungul lanțului valoric, favorizate de o mai bună conectivitate internă și transfrontalieră. În Armenia, principalele moduri de transport sunt legăturile rutiere, feroviare și aeriene. Dat fiind că principalii parteneri comerciali ai acestei țări sunt UE, Rusia și China, mărfurile sunt tranzitate în general din porturile georgiene prin intermediul unui serviciu de feriboturi și de transport feroviar. Părțile vor coopera în vederea instituirii unor proceduri rapide de vămuire la frontiere, care sunt esențiale în cazul tuturor modurilor de transport pentru a se evita întârzierile costisitoare.
            
            
            
               Părțile vor coopera, de asemenea, în cadrul rețelei centrale transeuropene de transport extinse (TEN-T), pe baza unei ierarhizări clare a priorităților, cu scopul de a îmbunătăți accesul Armeniei la piețele internaționale. De asemenea, va fi promovată cooperarea în domeniul siguranței rutiere, care va viza atât infrastructura, cât și aspectele de politică. Investițiile în infrastructură ar trebui să respecte mediul și să fie imune la schimbările climatice.
            
            
            
               Pentru a se asigura legături eficiente și dezvoltarea pieței dincolo de vecinătatea imediată, este important să se continue reforma aviației civile care, în final, ar urma să conducă la încheierea unui acord în domeniul aviației cu UE.
            
            
            
               Buna guvernanță în materie de mediu (constând mai ales în utilizarea evaluării impactului asupra mediului și a evaluărilor strategice ale impactului, în accesul la informațiile de mediu și accesul la justiție în probleme de mediu) și integrarea politicilor de mediu și a celor climatice în domeniile pertinente de politică vor crea o bază solidă pentru dezvoltarea durabilă. Angajamentele în materie de mediu incluse în noul acord vor sta la baza reformelor necesare. Creșterea eficienței energetice va permite obținerea de economii rapide, semnificative și durabile în paralel cu promovarea tranziției către o economie cu emisii scăzute de dioxid de carbon și rezilientă la schimbările climatice; în sectorul rezidențial, aceste acțiuni pot fi corelate cu lucrările Convenției primarilor. Este necesar să se asigure unui nivel ridicat de siguranță nucleară, care să se bazeze pe standardele Agenției Internaționale a Energiei Atomice (AIEA) și pe standardele și practicile UE, menționate în acordul de parteneriat cuprinzător și consolidat.
            
            
            
               Aprovizionarea cu energie sigură și la prețuri accesibile reprezintă o condiție necesară pentru funcționarea unei societăți moderne, a cărei durabilitate este condiționată de limitarea impactului acestei aprovizionări asupra mediului și a climei. Îmbunătățirea eficienței energetice și a utilizării eficiente a resurselor, inclusiv în sectorul rezidențial, și creșterea nivelului de utilizare a energiei din surse regenerabile vor contribui la realizarea acestui obiectiv prin punerea în aplicare a legislației avansate privind eficiența energetică, sursele de energie regenerabile și piața energiei electrice. Aceste obiective ar putea fi realizate, de asemenea, prin intermediul achizițiilor publice de servicii și infrastructuri.
            
            
            
               Securitatea energetică poate fi consolidată și prin ameliorarea și sporirea legăturilor cu țările vecine. Va fi esențial ca Armenia să participe în continuare în mod activ la cooperarea multilaterală din cadrul Parteneriatului estic pentru a identifica proiectele de interes comun care ar putea beneficia de sprijin financiar din partea UE. Pentru a garanta siguranța și securitatea energetică a Armeniei, va fi esențial să se depună în continuare eforturi în vederea asigurării unor niveluri înalte de siguranță nucleară pe baza standardelor AIEA și a standardelor și practicilor UE, astfel cum sunt menționate în acordul de parteneriat cuprinzător și consolidat, să se amelioreze eficiența energetică și să se promoveze energia din surse regenerabile, stabilindu-se o ierarhizare clară a priorităților investiționale.
            
            
            
               În fine, închiderea și dezafectarea în condiții de siguranță a centralei nucleare de la Medzamor și adoptarea rapidă a unei foi de parcurs/a unui plan de acțiune în acest sens reprezintă în continuare un obiectiv major, dată fiind necesitatea înlocuirii acestei centrale cu noi capacități pentru a asigura securitatea energetică a Armeniei și a crea condiții propice dezvoltării durabile.
            
            
            
               4. Mobilitatea și contactele interpersonale
            
         
         
            
            
               Părțile vor coopera cu scopul de a facilita mobilitatea cetățenilor lor, sporind amploarea contactelor interpersonale prin acțiuni specifice adresate inclusiv tinerilor, studenților, cercetătorilor, artiștilor, operatorilor culturali și oamenilor de afaceri. UE recunoaște importanța solicitării Armeniei de inițiere a unui dialog privind liberalizarea vizelor și speră să poată avea în vedere lansarea acestui dialog în timp util.
            
            
            
               Gestionarea fluxurilor de migrație se va baza pe Acordul de facilitare a eliberării vizelor/Acordul de readmisie. UE recunoaște rolul Armeniei în primirea de refugiați din Siria, ceea ce îi permite să beneficieze de sprijin din 
               
                  Fondul fiduciar regional al UE ca răspuns la criza siriană
               
               
                  3
               .
            
            
            
               Răspunsul la provocările de pe piața mondială necesită un pachet solid de competențe la toate nivelurile, atât în întreprinderi, cât și în cadrul administrației publice. Învățământul preșcolar, primar, secundar, superior și educația și formarea profesională, precum și cooperarea dintre sistemul de învățământ și formare și întreprinderi constituie tot atâtea domenii care trebuie să fie consolidate pentru a contribui din plin la dezvoltarea acestor competențe. Se va acorda o atenție deosebită cercetării și inovării în urma asocierii Armeniei la programul Orizont 2020.
            
         
         
            
                  
                     (1)
                  JOIN(2015) 50 final, 18.11.2015.
               
               
                  
                     (2)
                  A se vedea cele patru titluri din partea II. Priorități.
               
               
                  
                     (3)
                  Decizia C(2014) 9615 a Comisiei din 10 decembrie 2014 privind constituirea unui Fond fiduciar regional al Uniunii Europene ca răspuns la criza siriană, „Fondul Madad”.